รัฐบาลสหรัฐเปิดตัวหุ่นยนต์ตรวจสอบสารเคมีที่จะช่วยลดอันตรายจากการใช้สารเคมีและลดการใช้สัตว์ในงานทดลอง
รัฐบาลสหรัฐเปิดตัวหุ่นยนต์ตรวจสอบสารเคมีที่ทำงานได้อย่างรวดเร็วซึ่งเชื่อว่าจะช่วยลดอันตรายจากการใช้สารเคมีและลดการใช้สัตว์ในงานทดลอง
รัฐบาลสหรัฐเปิดตัวหุ่นยนต์แบบใหม่ที่สามารถตรวจสอบสารเคมีที่อาจเป็นอันตรายต่อมนุษย์ได้หลายหมื่นชนิดในแต่ละสัปดาห์ นักวิทยาศาสตร์เชื่อว่าหุ่นยนต์ที่ว่านี้จะช่วยให้งานทดลองในห้องแล็ปทำได้รวดเร็วขึ้น และยังอาจช่วยลดการใช้สัตว์ในงานทดลองต่างๆได้ หุ่นยนต์ที่ว่านี้คือส่วนหนึ่งของโครงการสร้างห้องสมุดข้อมูลเกี่ยวกับสารเคมีอันตรายและเป็นพิษ ซึ่งปัจจุบันยังไม่มีห้องสมุดลักษณะนี้ เวลานี้ได้มีการใช้หุ่นยนต์ดังกล่าวในการตรวจสอบสารเคมีเป็นพิษที่พบในอุตสาหกรรมต่างๆ ตลอดจนในตลาดสินค้าอุปโภคบริโภค อาหารและยาต่างๆ โดยในแต่ละปีเฉพาะแค่ในสหรัฐ มีสารเคมีสังเคราะห์ใหม่ๆออกสู่ตลาดราว 1,500 ชนิด ซึ่งส่วนใหญ่ยังไม่มีข้อมูลด้านความปลอดภัยเพียงพอ คุณ Robert Kavlock บอกว่าวงการอุตสาหกรรมและสาธารณสุขจะได้ประโยชน์จากการตรวจสอบสารเคมีเป็นพิษได้ในราคาถูกลงจากระดับหลายล้านดอลล่าร์เหลือเพียงหลายหมื่นดอลล่าร์ และยังเป็นประโยชน์ต่อองค์กรปกป้องสิทธิสัตว์ต่างๆ ที่สัตว์เหล่านั้นไม่ต้องถูกนำมาใช้ในการทดลองเพื่อตรวจสอบสารเคมีเป็นพิษ และนอกจากจะทำงานได้อย่างรวดเร็วแล้ว คุณ Robert Kavlock บอกว่าหุ่นยนต์นี้ยังทำงานอย่างไม่เหน็ดเหนื่อยตลอด 24 ชั่วโมง ไม่ปริปากบ่น และไม่ร้องขอวันหยุดหรือวันลาป่วย